text: El Barça sondeja Álvaro Morata per reforçar la davantera
  El jugador va arribar al Chelsea el 2017 per 65 milions d'euros
  Álvaro Morata podria ser un dels nous fitxatges del Barça. // EFE - Ángel Medina
  Actualitzada el 12-12-2018 11:03
  El davanter del Chelsea Álvaro Morata s'ha ofert al Barça. Segons ha pogut saber RAC1, hi ha hagut reunions per sondejar la possibilitat d'incorporar-lo per reforçar la davantera de cara a l'estiu que ve. El jugador del Chelsea ha trucat a la porta del club blaugrana i, ara, és una de les opcions que estan valorant. Tot i això, les negociacions estarien en una situació molt inicial. El Barça sap que Morata veuria amb bons ulls jugar al club blaugrana i té l'opció sobre la taula tot i que reconeix que, ara com ara, la prioritat es fitxar un defensa central.
  RAC1, però, us pot explicar que hi ha hagut reunions amb Álvaro Morata. Reunions inicials a Londres per sondejar i analitzar la situació d'un Morata que amb 26 anys no és feliç al Chelsea, no gaudeix de minuts de qualitat i que veuria el Barça com una opció seductora per tornar a renéixer com a futbolista.
  El Barça sondeja Álvaro Morata per reforçar la davantera. // EFE/EPA - Facundo Arrizabalaga
  La trajectòria: Reial Madrid, Juventus i Chelsea
  Morata, que es va formar a les categories inferiors de l'Atlètic de Madrid, va jugar en dues etapes al Madrid, l'etern rival, i també a la Juventus. El davanter va arribar al Chelsea el 2017, va fitxar per 65 milions d'euros i té contracte fins el 2022. Aquesta temporada ha marcat sis gols en 12 partits. El club londinenc el podria deixar marxar per un preu raonable.